Fagforeninger og en rekke organisasjoner møtte i går i Utenriksdepartementet for gjennomgang av Norges posisjoner i tjenesteforhandlingene (Gats) i WTO.
Organisasjonene setter pris på den nye regjeringens åpenhet om Gats, og flere av dem ber regjeringen trekke tilbake krav som er rettet til u-land.
Utenriksminister Jonas Gahr Støre (Ap) sier til Klassekampen at regjeringen konkret vurderer å endre de norske posisjonene.
- Prosessen er i gang. Vi har sendt ut oversikt over kravene våre til næringsorganisasjoner og frivillige organisasjoner, med svært kort svarfrist. Når vi har gått gjennom responsen, vil vi vurdere posisjonen på nytt. Det er for tidlig å være mer presis om dette nå, sier Gahr Støre.
Ifølge utenriksministeren er høringen en del av den varslede linjen for større åpenhet. Under Bondevik-regjeringen var det svært lite offentlighet om Norges posisjoner i Gats.
Gahr Støre understreker at Norge har offensive interesser på tjenestesiden, og at det er viktig for næringslivet å slippe til på store markeder. Det er imidlertid slått fast som et prinsipp i regjeringsplattformen at opplegget for handel med tjenester skal favorisere utviklingsland.
- Hele tenkingen skal være basert på det. Det er ofte komplisert å vurdere om kravene til markedsadgang indirekte kan føre til svekket offentlig velferd i landene det stilles krav til.
- Er det mulig å få til en kursendring på så kort tid som dere har til rådighet?
- Forhandlingene om Gats er ikke skikkelig i gang, så om nødvendig rekker vi å foreta justeringer.
- Norske krav til Sør-Afrika om åpning av utdanningssektoren er blant de hardest kritiserte. Vil dere trekke dem?
- Det er slett ikke utenkelig. Det fungerer imidlertid slik at dersom et annet land, la oss si Sverige, opprettholder et krav om en slik åpning i for eksempel Sør-Afrika vil det også gjelde Norge når avtalen er ferdig forhandlet. Men det kan selvsagt ha politisk betydning å trekke et slikt krav, sier Gahr Støre.
Grunnlaget for gårsdagens møte var et 10 siders notat om gjeldende norske posisjoner og krav i forhandlingene om Gats (General Agreement on Trade in Services). Notatet sammenfatter den forrige regjeringens syn. Det får hard kritikk av flere organisasjoner.
- UD har fram til nå ført en handelspolitikk som er preget av den klassiske, nyliberalistiske forståelse av frihandel, med udokumenterte dogmer om liberalisering som kan virke provoserende på utviklingsland, skriver daglig leder Asbjørn Wahl i For velferdsstaten.
- Vår sterke oppfordring til regjeringen er å trekke utdanningsområdet ut av forhandlingene, skriver Unio, sammenslutningen for blant andre lærerne og sykepleierne, i et notat til UD. Unio mener at grunnskoleområdet må fjernes fra de såkalte bindingslistene i forhandlingene.
Både For velferdsstaten, der blant andre Fagforbundet er med, og Forum for utvikling og miljø skriver at Norge må trekke alle krav som er stilt til u-land om liberalisering av tjenester.
For velferdsstaten ber regjeringen offentliggjøre alle krav og motkrav i Gats-forhandlingene.
UDs gjennomgang forteller at Norge retter krav mot 51 land utenfor EØS-området. Krav rettes til både rike og fattige land, fra alle verdensdeler. Det er særlig maritime tjenester, energirelaterte tjenester, sjøforsikring og telekommunikasjon - der Norge er storeksportør - som står sentralt. I tillegg er det rettet krav innen luftfart, utdanning og miljø.
Innenfor WTO-systemet skjer forhandlinger både bilateralt (mellom to parter) og multilateralt (mellom flere parter), og det er opp til hvert enkelt medlemsland hvem man ønsker å rette krav mot.
* Handelsliberalisering skal kun skje innenfor en ramme hvor man tar hensyn til fordeling, grunnleggende sosiale standarder, miljø og nasjonal matsikkerhet.
* Regjeringen vil legge til grunn at WTO-avtaleverket ikke må ta fra fattige land styringsrett og virkemidler som har vært viktige for å utvikle vårt eget samfunn til et velferdssamfunn. Når det gjelder handel med tjenester innen rammen av Gats-avtalen vil Regjeringen gjennomgå og revurdere de norske posisjonene. Norge skal ikke fremme krav overfor fattige land som kan innebære en svekkelse av mulighetene til å utvikle sterke offentlige tjenester innen helse og utdanning, og heller ikke gå inn for en avtale som kan presse fram privatisering av offentlige tjenester i Norge.
* Regjeringen vil gjennomgå og revurdere alle krav Norge har stilt til u-land om liberalisering av tjenestesektoren i Gats-forhandlingene.
* Regjeringen vil legge vekt på økt åpenhet om hvilke anmodninger Norge sender til andre land i Gats-forhandlingene, og så langt som mulig innenfor WTO-regelverket gi offentligheten innsyn i de anmodninger Norge mottar.
* Verdens handelsorganisasjon (WTO) avløste Gatt-avtalen i 1995, og er trolig verdens mektigste overnasjonale organ. Formålet er å fremme internasjonal handel.
* WTO har 148 land som medlemmer.
* WTOs tvisteløsningsmekanisme behandler klager på ulovlige handelsbarrierer. Dersom et medlemsland blir funnet skyldig i å ha ulovlige barrierer, kan WTO åpne for at de andre medlemslandene setter i verk straffetoll og andre sanksjoner. Saksbehandlingen skjer bak lukkede dører.
* 13.- 18. desember avholdes WTOs ministerkonferanse i Hong Kong. Ministerkonferansen er WTOs øverste beslutningsorgan.